
ИНФОРМАЦИЯ

по Приложение №2 на Наредбата за условията и реда за извършване на оценка на въздействието върху околната среда

за преценяване на необходимостта от извършване на оценка на въздействието върху околната среда на инвестиционното предложение на „Овергаз Мрежи“ АД изграждане на разпределителни газопроводи и газопроводни отклонения за захранване на консуматори, разположени във в.з. Малинова долина, в.з. Бункера и в.з. Малинова долина–Герена на територията на СОР Витоша и СОР Панчарево.
I. Информация за контакт с възложителя:

	Възложител:
	„Овергаз Мрежи” АД

	Седалище:
	1407 София, ул. Филип Кутев № 1

	Адрес:
	1407 София, ул. Филип Кутев № 1

	Единен идентификационен номер:
	130533432

	Телефон:
	0882 173 115

	Факс:
	

	Изпълнителен директор
	Сашо Дончев

	Лице за контакти:
	Теодор Ников

	Е-mail:

	teodor_nikov@overgas.bg


II. Резюме на инвестиционното предложение 
1. Характеристики на инвестиционното предложение:

а) размер, засегната площ, параметри, мащабност, обем, производителност, обхват, оформление на инвестиционното предложение в неговата цялост;

Инвестиционното предложение включва изграждане на разпределителни газопроводи и газопроводни отклонения, изградени от тръби от полиетилен висока плътност и съоръжения за захранване на консуматори, разположени във в.з. Малинова долина, в.з. Бункера и в.з. Малинова долина–Герена на територията на СОР Витоша и СОР Панчарево.
Всички газопроводи са с работното налягане 4 bar и 0,1 bar. 
Общата дължина на тръбите за изграждане на всички газопроводи по проекта е 9 037,73 m с 241 съоръжения за захранване на 375 консуматори.
Проектната газоразпределителна мрежа се планира да се изпълни чрез траншейно полагане, а в участъците, в които е възможно, тръбите за разпределителните газопроводи ще бъдат изтеглени по безтраншеен способ.
б) взаимовръзка и кумулиране с други съществуващи и/или одобрени инвестиционни предложения;
Инвестиционното предложение е свързано със съществуващата газоразпределителна мрежа в Столична община, СОР Витоша и СОР Панчарево.
в) използване на природни ресурси по време на строителството и експлоатацията на земните недра, почвите, водите и на биологичното разнообразие;
По време на строителството и експлоатацията на газопроводите не се предвижда използването на природни ресурси или водовземане.
г) генериране на отпадъци - видове, количества и начин на третиране, и отпадъчни води;
Преди започване на СМР възложителят е отговорен за изготвянето на план за управление на строителните отпадъци по чл. 11, ал. 1 Закона за управление на отпадъците (ЗУО). Управлението на строителните отпадъци включва дейностите по събирането, транспортирането, обезвреждането и оползотворяването на отпадъците, включително осъществяваният контрол върху тези дейности.

При третирането на отпадъци следва да се спазва т.нар. „приоритетен ред” или „йерархия” на начините на третиране, тъй като не всеки начин е еднакво желан и толериран от законодателя.
Организацията, на която ще бъде възложено изграждането на газопровода, следва да се съобрази с тази йерархия на начините на третиране на СО, като прилага начините, попадащи в долните нива на йерархията само при доказана невъзможност да бъде приложена някоя от техниките с по-висок приоритет.

Съгласно чл. 10 от Наредба за управление на строителните отпадъци и за влагане на рециклирани строителни материали, възложителите на СМР възлагат на лицето, което упражнява строителен надзор, или на строителя – при строежи от пета категория, изготвянето на отчет съгласно приложение № 6 за изпълнение на ПУСО.

Предмет на настоящата проектна разработка са разпределителни газопроводи, газопроводни отклонения, изградени от тръби от полиетилен висока плътност и съоръжения за захранване на консуматори по опис, разположени на територията на в.з. Малинова долина, в.з. Бункера и в.з. Малинова долина-Герена. Обектът е линеен с дължина на полаганите газопроводни тръби 9037,73 m. 
По трасето на газопроводите не е установено наличие на замърсени почви. Във връзка с това не се очаква да се генерира опасен отпадък с код 17 05 05* - изкопани земни маси, съдържащи опасни вещества.
При направа на изкопа задължително трябва да се спазва разделното събиране, като повредените бетонни плочи и павета, неподлежащи на повторна употреба, се отделят от здравите и от пясъка, който ще може да се използва в обратния насип.

Генерираните по време на строителството неопасни строителни отпадъци, подлежащи на рециклиране се събират в контейнери, за да се извозват въз основа на сключен договор от организация, имаща разрешение за тяхното оползотворяване или обезвреждане съгласно чл. 35 ЗУО.

Възстановяване на съществуващата настилка ще се извърши при траншеите за газопроводите и в местата на котлованите за безтраншейно полагане на тръбите. 

Излишни земни маси ще се формират почти равномерно по дължината на целия тръбопровод в сравнително малко количество. Предполагаемите строителни отпадъци, които подлежат на управление в конкретния случай, са отпадъците от паважна настилка, асфалтобетонова настилка средно леко движение, асфалтобетоновата настилка леко движение, асфалтобетоновата настилка тежко движение, бетонова настилка,  паважна гранитна настилка леко натоварване, както и макадамова и трошенокаменната настилка.
Събраните сортирани строителни отпадъци, които не са пригодни за рециклиране или повторна употреба, се извозват и депонират в депо за строителни отпадъци според указания, дадени от местните власти.

Очаква се да се генерират отпадъци от строителство и събаряне с кодове и названия съгласно Наредба №2 от 2014 г. за класификация на отпадъците, съответно:

· 17 01 01 бетон - 126 тона, 107 от които се очаква да бъдат материално оползотворени (85%);
· 17 03 02 - асфалтови смеси, различни от упоменатите в 17 03 01) - 394 тона, 315 от които се очаква да бъдат материално оползотворени (80%);

· 17 05 06 - земни маси  -  2899 тона, 2332 от които се очаква да бъдат материално оползотворени (80%).
Около 32% от изкопаните земни маси се очаква да бъдат използвани за обратната засипка по време на строителството. С техническите решения на проекта се предвижда около 81% от излишните изкопани земни маси да бъдат предоставени на общината, с цел евентуално ползване за насипи или други нужди.
Излишни земни маси ще се формират почти равномерно по дължината на целия тръбопровод в сравнително малко количество, което в рамките на една община не би трябвало да създаде проблем, при положение че съответната община разполага с депо за земни маси.

Събраните сортирани строителни отпадъци, които не са пригодни за рециклиране или повторна употреба, се извозват и депонират в депо за строителни отпадъци според указания, дадени от местните власти.

Терените по трасето ще бъдат възстановени в първоначалния им вид след приключване на строителните работи. 
При изграждането и експлоатацията на газопроводите, предмет на инвестиционното предложение, не се очаква генериране на отпадъчни води.
д) замърсяване и вредно въздействие; дискомфорт на околната среда;
Газификацията и замяната на традиционните течни и твърди горива с природен газ водят до намаляване на вредното влияние на енергийното потребление върху околната среда чрез намаляване на емисиите на парникови газове, серни и азотни оксиди и прах.

Газопроводът е екологично чисто съоръжение и със своята затворена подземна система под налягане не позволява на природния газ да има контакт с въздуха, водите и почвите. По време на полагането на газопровода се очакват краткотрайни шумово въздействие и прахово замърсяване в ограничен периметър около местата на изкопните работи, където такива са предвидени.

е) риск от големи аварии и/или бедствия, които са свързани с инвестиционното предложение;
Реализацията на инвестиционното предложение ще намали риска от замърсяване на околната среда при транспортиране, разтоварване, съхранение и употреба на течни и твърди горива.

Безопасността на газоснабдяването е гарантирана при спазването на нормативните документи, регламентиращи проектирането, строителството, приемането и експлоатацията на газоснабдителни системи, като:
· Наредба №6 от 25.11.2004 г. за технически правила и нормативи за проектиране, изграждане и ползване на обектите и съоръженията за пренос, съхранение, разпределение и доставка на природен газ;
· Наредба №2 от 22.03.2004г. за минималните изисквания за здравословни и безопасни условия на труд при извършване на строителни и монтажни работи- ДВ бр.37 от 04.05.2004г и измененията към нея и ПРОТИВОПОЖАРНИ строително-технически норми (Прил. към НАРЕДБА 2/87);
· Наредба Iз-1971 от 29.10.2009 г. за строително-технически правила и норми за осигуряване на безопасност при пожар.

Възможните аварийни ситуации в газоразпределителните системи се свързват с опасността от неконтролирано изпускане на газ, водещо до създаване на пожароопасна, взривоопасна или токсичноопасна концентрация.
При изтичане на природен газ в открито пространство тези опасности не съществуват, тъй като газът е по-лек от въздуха и се разсейва в атмосферата. За осигуряване на своевременното спиране на подаване на газ при пожар или пожарна опасност, газоразпределителната мрежа е проектирана с необходимите спирателни кранове.
Всички процеси в газоразпределителната мрежа са автоматизирани, обезпечени с необходимите контролно-измервателни уреди, информационна и съобщителна мрежа.

Всички съоръжения и елементи на разпределителния газопровод включват в технологичната си схема предпазно-отсекателна арматура, която осигурява автоматично прекратяване на подаването на газ при промяна в параметрите на настройка на вход и изход.

ж) рисковете за човешкото здраве поради неблагоприятно въздействие върху факторите на жизнената среда по смисъла на § 1, т. 12 от допълнителните разпоредби на Закона за здравето.
Проектирането, строителството и експлоатацията на газоразпределителните мрежи, задължително изискват спазване на законите, стандартите и нормите за техническа безопасност на обслужващия персонал и населението. 

Не съществуват рискове за човешкото здраве поради неблагоприятно въздействие върху факторите на жизнената среда. Подобреното качество на атмосферния въздух в следствие на газификацията ще има дългосрочно положително въздействие върху здравето на населението.
2. Местоположение на площадката, включително необходима площ за временни дейности по време на строителството.
Местоположение на инвестиционното предложение – област София, Столична община, в.з. Малинова долина, в.з. Бункера и в.з. Малинова долина - Герена, СОР Витоша и СОР Панчарево.

Трасето на разпределителен газопровод и газопроводно отклонение е с обща дължина 9 037,93 m.
Трасето на газопровода е показано в М1:500 на ситуациония план, представен в приложение. (черт. Сф-01-А340-2-01). 
Разпределителният газопровод и отклоненията по този проект и по неговите етапи могат да се изграждат поетапно, съобразено с желанието за присъединяване на консуматорите. Могат да се изграждат самостоятелно съгласно изискванията на чл.152, ал.2 от ЗУТ. За използването им е задължително да бъдат присъединени към газопроводи, въведени в експлоатация по законоустановения ред.
С полагането на газопровода в полза на „Овергаз Мрежи" АД ще възникнат сервитути с предназначение изграждане, експлоатация и ремонт на газопроводите. Учредяването на правото на сервитут в териториите, през които преминават газопроводите, ще бъде в съответствие с изискванията на Наредба №16 от 9 юни 2004 г. за сервитутите на енергийните обекти.

3. Описание на основните процеси (по проспектни данни), капацитет, включително на съоръженията, в които се очаква да са налични опасни вещества от приложение № 3 към ЗООС.

Газопроводите, които ще бъдат положени в открита траншея, са с минимално покритие, съответно ширината на траншеята за газопровод с диаметър:


- до (110 включително е 0,40 m с широчина на срязване на асфалтобетоновата настилка 0,55 m;


- над (160 е 0,60 m с широчина на срязване на асфалтобетоновата настилка 0,75 m.

В участъците, в които е възможно тръбите за разпределителните газопроводи да бъдат изтеглени по безтраншеен способ – чрез насочени хоризонтални сондажи и изтегляне на тръбите, без засягане на съществуващите настилки и терени. Безтраншеният метод представлява насочен хоризонтален сондаж и последващо изтегляне на тръбите, като се реализира в следната последователност:

· изкопаване на стартов (работен) и краен (приемен) котлован;

· пилотен сондаж;

· изчистване и проширяване на пилотния сондаж;

· издърпване и монтаж на тръбата.

При пресичане на газопровод с други инженерни проводи да се спазват изискванията на Наредбата за устройството и безопасната експлоатация на преносните и разпределителните газопроводи, на съоръженията, инсталациите и уредите за природен газ, приета с ПМС №171 от 16.07.2004 г. (черт. № Сф-01-А340-1-05).
Земните работи трябва да се извършват съгласно технологична инструкция за извършване на изкопни и възстановителни работи и съгласно изискванията на “Правилник за извършване и приемане на строително-монтажните работи” (ПИПСМР), утвърден със заповед №320 от 31.01.1978 г. на МССМ.

Основният процес при експлоатацията на газопровода е транспортиране на природен газ до крайните потребители. 
Проектирането и анализът на газопроводните мрежи се извършват при отчитане на различни фактори, включително:
· вид и параметри на източника на природен газ;
· необходимо налягане за различните консуматори, тяхната концентрация и брой;
· големина на зоната и особености на нейната планировка, етажност и плътност на застрояване;
· наличие на естествени и изкуствени препятствия за преминаване на газопроводната мрежа (реки, ж.п. линии и възли, главни пътища и улици с голяма концентрация на подземни комуникации и т.н.)

След анализ на изходните данни и съобразно характера на потребителите се определят максималният часов и годишен разход на газ, както и коефициентът на едновременната им работа.

Газопроводът и газопроводните отклонения са проектирани с капацитет, достатъчен да захрани всички потенциални консуматори по трасето. Основната цел е осигуряване на достъп на консуматорите до газоразпределителната мрежа, чрез която ще бъдат захранени с природен газ.
4. Схема на нова или промяна на съществуваща пътна инфраструктура.
По време на изграждането на разпределителните газопроводи и съоръженията не се предвижда необходимост от нова инфраструктура.

5. Програма за дейностите, включително за строителство, експлоатация и фазите на закриване, възстановяване и последващо използване.

Строителството на газопроводите стартира след получаване на разрешение за строеж. Терените ще бъдат възстановени в първоначалния им вид след приключване на строителните работи. Газопроводите ще бъдат въведени в експлоатация с държавна приемателна комисия по реда на Наредба №2/31.07.2003 за въвеждане в експлоатация на строежите в Република България.
Обектът в това инвестиционно предложение е предвиден за полагане чрез траншеен и безтраншеен метод. Част от дължината на проектната газоразпределителна мрежа, предвиден за траншейно полагане (където е приложимо), може да се изпълни по безтраншеен метод – чрез насочени хоризонтални сондажи и изтегляне на тръбите, без засягане на съществуващите настилки и терени.
Размерите на предвидените изкопи зависят преди всичко от почвата и условията за безопасна работа. 

В участъците, в които е възможно тръбите за разпределителните газопроводи да бъдат изтеглени по безтраншеен способ е необходимо използване на тръби с допълнителен защитен слой. Това са тръби, изработени от PE 100-RC и представляват многопластови коекструдирани тръби с плътни стени и интегриран оцветен външен слой със съответната за газ маркировка или цвят. Те са изключително устойчиви на надрасквания, причинени от липсата на пясъчна подложка и на концентрирани точкови натоварвания, възникващи в рамките на по-дълъг период от време. След достигане на желания диаметър, в приемния котлован, на проширяваща глава се монтира анкер, за който се закача газопроводната тръба, както и проводника за обозначаване на трасета при безизкопно полагане. Чрез сондажната машина те се изтеглят в направения тунел и излизат в работния котлован. За маркиране на трасетата на газопроводите, полагани по траншеен способ ще се използва жълта обозначителна лента с метална нишка.

В участъците, в които разпределителните газопроводи и газопроводните отклонения ще бъдат положени в открита траншея, ще се изграждат от тръби с допълнителен защитен слой.Обработката и начина на присъединяване на тръбите се извършват при едни и същи условия, без необходимост от сваляне на външната защитна обвивка.

Технологичните дейности по траншейно полагане на газопровода се извършват на дневни участъци със следната последователност:

1. Подготовка на изкопа: изкопаване, складиране на земните маси в зоната на сервитута, отделно съхраняване на хумусния слой с цел използването му като завършващ слой при възстановяването;

2. Полагане и заваряване на газопровода;

3. Възстановяване на терена: обратно засипване, уплътняване, възстановяване на хумусния слой. 

Планира се работата да се извършва изцяло в светлата част на денонощието, без да се оставя в края на деня открит изкоп с изключение на няколко квадратни метра в края на вече изградения участък. 
Тръбите и фасонните части от полиетилен висока плътност се съединяват чрез челно заваряване с топъл елемент (за диаметри по-големи от Ø110 включително) и посредством присъединителни муфи с вграден съпротивителен проводник за тръбите с диаметър Ø32 и Ø63.
След полагането на тръбите и обратния насип с инертни материали, настилките се възстановяват, а ненарушените им части в близост до изкопа се почистват и измитат.

6. Предлагани методи за строителство.

При строителството ще се използват съвременни технологии и апаратура за полагане на газопроводи. Влаганите материали и оборудване отговарят на изискванията на българските и европейските стандарти и се доставят от водещи в отрасъла фирми. 

Контролът по време на и след заваряване и полагане на тръбите се извършва от супервайзери (упълномощени технически правоспособни лица за извършване на технически инвеститорски контрол, преминали съответна специализирана подготовка и положили изпит). Контролът се състои от:
· визуална оценка;
· проверка на данните от протокола на машината за заваряване;
· изпитване на якост и плътност.

След приключване на строително-монтажните работи, газопроводите се подлагат на изпитване на якост и плътност.
Изпитването на газопроводите и на съоръженията се извършва съгласно БДС EN 12327: 2013 “Системи за доставяне на газ. Изпитване под налягане и процедури за въвеждане в експлоатация. Функционални изисквания.” и технологична инструкция за изпитване на якост и плътност, направена от изпълнителя и утвърдена от председателя на комисията, която ще проведе изпитанията.

7. Доказване на необходимостта от инвестиционното предложение.
Използването на природния газ, един от най-чистите енергоизточници, е добра алтернатива, позволяваща постигането на висок екологичен ефект и отговаряща на изискванията на законодателството за опазване на природната среда. Той е със значително по-ниска генерираща способност по отношение на вредните емисии и по-висока енергийно-финансова ефективност.  Изграждането на разпределителен газопровод и газопроводни отклонения е необходимо за захранване с природен газ на консуматорите по трасето. Използването на екологичното гориво природен газ вместо традиционните енергоносители ще доведе до:
· Намаляване на емисии на парникови газове и вредни вещества;
· Подобряване на качеството на атмосферния въздух;
· Намаляване на риска от заболявания на дихателната система;
· Намаляване на енергийните разходи.

8. План, карти и снимки, показващи границите на инвестиционното предложение, даващи информация за физическите, природните и антропогенните характеристики, както и за разположените в близост елементи от Националната екологична мрежа и най-близко разположените обекти, подлежащи на здравна защита, и отстоянията до тях.
В приложение са представени картен материал в подходящ мащаб, координатен регистър на чупките на газопровода, вкл. трасе на газопровода в цифров вид на CD, списък на засегнатите имоти, баланс на засегнатите земи.
9. Съществуващо земеползване по границите на площадката или трасето на инвестиционното предложение.
Трасето на газопроводите преминава през имоти с трайно предназначение територия за транспорт, под асфалтобетонова настилка за тежко, средно леко и леко движение, паважна гранитна настилка за леко натоварване, макадамова и трошенокаменна настилка, бетонова настилка и естествен терен.
Тъй като газопроводите са разположени подземно и размерът на прилежащите съоръжения е по-малък от 300 кв.м, съгласно чл.17а (2) на Закона за опазване на земеделските земи не се налага промяна на предназначението на земеделска земя за неземеделски нужди.
С полагането на газопровода в полза на „Овергаз Мрежи“ АД ще възникнат сервитути. Учредяването на правото на сервитут в териториите, през които преминават газопроводите, ще бъде в съответствие с изискванията на Наредба № 16 от 9 юни 2004 г. за сервитутите на енергийните обекти. 
Размерите на сервитутната зона на трасето на газопровод до Dу 300 включително, извън урбанизирана територия са ивици с широчина по 1 m от двете страни на газопровода (под полски пътища и в сервитути на общински и републикански пътища).
Общата сервитутна ивица при преминаване през полски пътища и републикански за полиетиленов газопровод е 2.0 m.

Подходът към сервитутната зона ще се осъществи от наличните улична мрежа, както и по полски пътища.

Сервитутната зона е предназначена за изграждане, експлоатация и ремонт на газопроводите. Съгласно чл. 20 от Наредба № 16 за сервитутите на енергийните обекти в сервитутната зона не се допуска:

1. всякакъв вид строителство;

2. складиране на отпадъци;

3. изграждане на спортни стрелбища и военни полигони за стрелба;

4. движението на хора и добитък по откритите тръбопроводни участъци (преходи), влизането в площадките на съоръженията и действия на трети лица върху съоръжения на газопреносната или газоразпределителните мрежи;

5. предизвикване на вибрации и удари непосредствено над газопровода и в непосредствена близост до площадките на спирателната арматура, филтриращите съоръжения и въздушните преходи;

6. обработване (разораване) на почвата на дълбочина по-голяма от 0,5 m в сервитутната зона на газопровода и над съоръженията и кабелите на технологичната електронна съобщителна мрежа към него;

7. палене на огън и опожаряването на площите след прибиране на селскостопанската продукция на разстояние до 20 m от газопровода и неговите съоръжения и на разстояние 30 m от спирателната арматура и вентилационните и продухвателните свещи;

8. засаждане на дървета, храсти и други трайни насаждения;

9. засаждане на растителни видове с развита коренова система на по-малко от 15 m от двете страни по оста на преносни и разпределителни газопроводи и на по-малко от 3 m от двете страни на далекосъобщителните кабели или други линейни съоръжения към газопроводите;

10. стрелба с ловно и бойно оръжие в близост и по направление на въздушните преходи на газопровода, спирателната арматура и другите надземни съоръжения.
Условията и реда за упражняване на сервитутните права, учредени за обектите за съхранение, пренос, разпределение и преобразуване на природния газ са указани в Раздел III на Наредба №16 за сервитутите на енергийните обекти.
10.  Чувствителни територии, в т.ч. чувствителни зони, уязвими зони, защитени зони, санитарно-охранителни зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди и др.; Национална екологична мрежа.
Трасето на газопроводите преминава в съществуващата улична мрежа в регулация, като определени участъци преминават по ул. „Юрушка църква“, ул. „Орфееви скали“ и малък участък от ул. „Дяволска река“, които попадат в територията на ПП „Витоша“. Предназначението им е да захранят имоти попадащи в защитената територия с вид собственост - Частна, вид територия Защитена, НТП Ниско застрояване (до 10 m). 

Всички трасета проектирани в територията на ПП „Витоша“ попадат в ПИ 04234.6078.69 по КККР на град София, вид собственост - Общинска публична, вид територия - Защитена, НТП - за второстепенна улица. 

Предвижда се проекта да се изпълнява на етапи, според желанието за присъединяване на консуматорите. 

За тази част от инвестиционното предложение се прилага становище на Дирекция ПП „Витоша“, съгласно което осъществяването на инвестиционното намерение не противоречи на режимите и нормите, предвидени в Плана за управление на ПП „Витоша“. 
Инвестиционното предложение не засяга санитарно-охранителни зони около водоизточници и съоръжения за питейно-битово водоснабдяване, около водоизточници на минерални води, използвани за лечебни, профилактични, питейни и хигиенни нужди, както и други територии и зони със специфичен санитарен статут.
11. Други дейности, свързани с инвестиционното предложение (например добив на строителни материали, нов водопровод, добив или пренасяне на енергия, жилищно строителство).

При изграждането и експлоатацията на газопроводите не се планира извършването на други дейности.

12.  Необходимост от други разрешителни, свързани с инвестиционното предложение.

За реализирането на инвестиционното предложение са необходими лицензии или решения за дейностите „Разпределение на природен газ” и „Снабдяване с природен газ от краен снабдител” на територията на Столична община. „Овергаз Мрежи“ АД притежава лицензии № Л-184-08/17.12.2004 г. за дейността „Разпределение на природен газ” и №Л-184-12/27.04.2009 г. за дейността „Снабдяване с природен газ от краен снабдител” на териториите на Столична община и община Божурище. 
III. Местоположение на инвестиционното предложение, което може да окаже отрицателно въздействие върху нестабилните екологични характеристики на географските райони, поради което тези характеристики трябва да се вземат под внимание, и по-конкретно:

1. Съществуващо и одобрено земеползване;
Газопроводите по този инвестиционен проект  са предвидени за подземно изграждане, под съществуващи улици с асфалтобетонова настилка за много тежко, средно леко движение, под паважна настилка, тротоар и естествен терен. 
Не се предвижда промяна на предназначението на земеделски земи за неземеделски нужди. 
2. Мочурища, крайречни области, речни устия;

Трасето на газопроводите не засяга мочурища, крайречни области, речни устия.
3. Крайбрежни зони и морска околна среда;

Трасето на газопроводите не засяга крайбрежни зони и морска околна среда.
4. Планински и горски райони;

Трасето на газопроводите не засяга планински и горски райони. 
5. Защитени със закон територии;
Част от предвидените за прокарване трасета за газифициране попадат на територията на ПП „Витоша“, в.з „Бункера“, район „Панчарево“. Предвидените дейности не противоречат на режимите и нормите определени в Плана за управление на ПП „Витоша“.
6. Засегнати елементи от Националната екологична мрежа;
Част от предвидените за прокарване трасета за газифициране попадат на територията на ПП „Витоша“, в.з „Бункера“, район „Панчарево“. Предвидените дейности не противоречат на режимите и нормите определени в Плана за управление на ПП „Витоша“. 
7. Ландшафт и обекти с историческа, културна или археологическа стойност;

Трасето на газопроводите не засяга обекти с историческа, културна или археологическа стойност. Подземното изграждане на газопровода и възстановяването на терените в първоначалния им вид не предполагат промяна в ландшафта.
8. Територии и/или зони и обекти със специфичен санитарен статут или подлежащи на здравна защита.

Трасето на газопроводите не засяга зони и обекти със специфичен санитарен статут или подлежащи на здравна защита.

IV. Тип и характеристики на потенциалното въздействие върху околната среда, като се вземат предвид вероятните значителни последици за околната среда вследствие на реализацията на инвестиционното предложение:

1. Въздействие върху населението и човешкото здраве, материалните активи, културното наследство, въздуха, водата, почвата, земните недра, ландшафта, климата, биологичното разнообразие и неговите елементи и защитените територии.

Населението и човешкото здраве

Експлоатацията на газопроводите и подобряването на качеството на атмосферния въздух и на санитарно-хигиенните условия ще доведат до намаляване на здравния риск за населението към заболявания, причинени от замърсяването на въздуха, като остри заболявания на горните дихателни пътища, остър бронхит, бронхиална астма, пневмонии, хроничен фарингит и др.
Материални активи

Газификацията води до нарастване на инвестиционната стойност и привлекателност на района, внедряването на съвременни екологични и енергоефективни технологии, водещи до подобряване на условията на труд, възможност за потребителите да отчитат, регулират и планират енергопотреблението си.

Културно наследство

Инвестиционното предложение не засяга исторически, археологически и архитектурни паметници.

Въздух

Реализацията на инвестиционното предложение не е свързана с отделяне на вредни емисии във въздуха. 

Газификацията оказва пряко влияние на горивните процеси. Използването на природен газ, намалението на консумацията на горива и електроенергия чрез оптимизацията на горивния процес и енергийните системи ще доведат до намаляване на емисиите на серни оксиди, други вредни вещества и парникови газове в региона.
При реализация на инвестиционното предложение ще се учеличи употребата екологично чистия природния газ като енергоизточник, вместо други замърсяващи твърди и течни горива. 
Подобреното качество на атмосферния въздух ще има дългосрочно положително въздействие върху здравето на населението, изразено в намаляване на респираторните заболявания в резултат от елиминиране на замърсители като сажди тежки метали и др.
Води

При строителството на газопроводите и при осъществяването на технологичните процеси, свързани с транспортиране на природния газ, няма отделяне на отпадъчни води. При експлоатацията на газопроводите не се налага водоползване.

Газификацията води до значително намаление на емисиите на прах и тежки метали и възпрепятства повърхностното замърсяване на откритите водни басейни.

Почви и земни недра
Разпределителните газопроводи и газопроводните отклонения по този проект се предвижда да се изпълняват предимно чрез траншейно полагане, но на местата на които е възможно ще бъдат извършени дейности по полагане на газопроводите по безтраншеен метод, което значително намалява въздействието върху почвите. Незначителната ширина на изкопа за полагането на газопроводите, безтраншейният метод, запазването на хумусния слой, където е необходимо, и кратковременните строителни дейности обуславят минималното влияние върху почвите и бързото възстановяване на засегната растителност, където е приложимо.
Газификацията ще има непряко, постоянно и положително влияние върху почвите. Ще се намали повърхностното им замърсяване вследствие емисиите на киселинни оксиди и аерозоли, отделяни при изгарянето на течни и твърди горива. 

Чрез газификацията ще се избегне замърсяването на почвите с нефтопродукти, въглищен прах, отпадъци и тежки метали.

Ландшафт
Реализацията на инвестиционното предложение няма да доведе до изменения в ландшафта.
Климат

Реализацията на инвестиционното предложение няма да доведе до изменения в климата.
Биологично разнообразие и неговите елементи
Реализацията на инвестиционното предложение няма да доведе до изменения във видовия състав, характерните видове и условията на средата на биологични видове. 

Защитени територии
Част от инвестиционното предложение попада на територията на Природен парк „Витоша“ – защитена територия по смисъла на Закона за защитените територии. За тази част от инвестиционното предложение към документацията се прилага становище на Дирекция ПП„Витоша“, съгласно което осъществяването на инвестиционното намерение не противоречи на режимите и нормите, предвидени в Плана за управление на парка.
2. Въздействие върху елементи от Националната екологична мрежа, включително на разположените в близост до инвестиционното предложение.
Проекта предвижда извършването на строително-монтажни работи (СМР) – прокарване на газопроводни трасета на техническа инфраструктура през територия със силно изразен антропогенен отпечатък (общинска и частна собственост), попадаща в границите на защитената територия.

Предвижда се проекта да се изпълнява на етапи, според желанието за присъединяване на консуматорите. 

Предвидените строително-монтажна работи (СМР) включват линейно премахване на асфалтови покрития, демонтаж на бордюри, ивичести изкопни работи, извозване на строителни отпадъци, депониране на материали, полагане на трасета и отклонения, уплътняване на изкопите с инертни материали, възстановяване на компрометираните настилки и почистване на работните участници. 

Трасетата се предвижда да се прекарат в сервитута на уличната мрежа, поради което не се планирани интервенции върху съществуващата тревна и дървесна растителност. Осъществяването на инвестиционното намерение не противоречи на режимите и нормите, предвидени в Плана за управление на ПП „Витоша“. 

Терените по трасето ще бъдат възстановени в първоначалния им вид след приключване на строителните работи. Отпадъците се извозват на място, определено от Общинските власти.

3. Очакваните последици, произтичащи от уязвимостта на инвестиционното предложение от риск от големи аварии и/или бедствия.
Инвестиционното предложение обхваща предимно открити територии и по тази причина не се счита като уязвимо от риск от големи аварии. Дебелината на стената на газопровода е проверена на якост, плътност и сеизмични въздействия. Изтичането на природен газ е възможно само при авария. Природният газ е по-лек от въздуха и се разсейва в атмосферата.
4. Вид и естество на въздействието (пряко, непряко, вторично, кумулативно, краткотрайно, средно- и дълготрайно, постоянно и временно, положително и отрицателно).
Въздействието при строителството на газопроводите е еднократно, с възможност за възстановяване и без кумулативен ефект. Въздействието при експлоатацията е постоянно, положително.

Строителството на газопроводите влияе върху атмосферния въздух пряко, временно, краткотрайно, отрицателно. Експлоатацията им, чрез намаляването на емисиите на вредни вещества в района, влияе върху атмосферния въздух постоянно, положително.
Строителството не оказва влияние върху подпочвените води. Експлоатацията влияе непряко, постоянно, положително на повърхностните води, тъй като се избягва замърсяването от емисиите на киселинни оксиди, прах и аерозоли на тежки метали, отделяни при изгарянето на течни и твърди горива.

Въздействието на строителството върху почвите е временно, пряко, краткотрайно, отрицателно и без кумулативен ефект. Експлоатацията влияе непряко, постоянно, положително на почвата, тъй като се избягва замърсяването с емисии на киселинни оксиди, прах и аерозоли на тежки метали, отделяни при изгарянето на течни и твърди горива.

5. Степен и пространствен обхват на въздействието - географски район; засегнато население; населени места (наименование, вид - град, село, курортно селище, брой на населението, което е вероятно да бъде засегнато, и др.).
В обхвата на въздействието на инвестиционното предложение попадат консуматори на територията на в.з. Малинова долина, в.з. Бункера и в.з. Малинова долина-Герена, СОР Панчарево и СОР Витоша.

6. Вероятност, интензивност, комплексност на въздействието.
Въздействието при строителството е еднократно. Експлоатацията им има постоянно положително въздействие.

7. Очакваното настъпване, продължителността, честотата и обратимостта на въздействието. 
Разпределителният газопровод и отклоненията по този проект съдържат 3 етапа, които са означени на чертежа и останала част, която обхваща всичко извън тези етапи:
· Етап Върла река – От B41-1 ПК 0+00,00 до Вход ГИП ул. „Върла река“ „Голдхърст Риъл Естейт“ ООД;
· Етап СОР Витоша – От В2-1 ПК 0+00,00 до В2-24 ПК 4+42,63;
· Етап Юрушка църква – От В8-29 ПК 3+85,22 до В8-60 ПК 6+61,25, от B8-44=B12-1 ПК 4+85,13=ПК 0+00,00 до В12-18 ПК 1+49,94 и от B12-10=B13-1 ПК 0+75,98=ПК 0+00,00 до В13-5 ПК 0+42,59. 

Разпределителният газопровод и отклоненията по този проект и по неговите етапи могат да се изграждат поетапно, съобразено с желанието за присъединяване на консуматорите. Могат да се изграждат самостоятелно съгласно изискванията на чл.152, ал.2 от ЗУТ. За използването им е задължително да бъдат присъединени към газопроводи, въведени в експлоатация по законоустановения ред.

Очаква се строително-монтажните работи по полагане на газопроводите на отделните етапи да бъдат изпълнени в рамките на дванадесет месеца от стартиране на работата. 
8. Комбинирането с въздействия на други съществуващи и/или одобрени инвестиционни предложения.
Реализацията на проекта ще осигури достъп на всички потенциални потребители от битовия и административния сектор до газоразпределителната мрежа, чрез която ще бъдат захранени с природен газ. Положителният ефект от употребата на природен газ вместо други течни и твърди горива в региона ще се прибави към ефекта от газификацията на Столична община и ще доведе до повишаване качеството на атмосферния въздух.
9. Възможността за ефективно намаляване на въздействията.

Не се идентифицират значими отрицателни въздействия, произтичащи от реализацията на инвестиционното предложение, които да изискват изпълнение на специфични мерки за намаляването им.
10.  Трансграничен характер на въздействието.
Строителството и експлоатацията на разпределителните газопроводи нямат въздействие с трансграничен характер върху компонентите на околната среда.

11.  Мерки, които е необходимо да се включат в инвестиционното предложение, свързани с избягване, предотвратяване, намаляване или компенсиране на предполагаемите значителни отрицателни въздействия върху околната среда и човешкото здраве.

Строителството и експлоатацията на газопроводите не оказват значително отрицателно въздействие върху компонентите на околната среда.
V. Обществен интерес към инвестиционното предложение.
Към момента на подаване на настоящото Искане за преценяване на необходимостта от извършване на оценка на въздействието върху околната среда на инвестиционното предложение, в „Овергаз Мрежи“ АД не е постъпвала информация за проявен обществен интерес.
ОВЕРГАЗ Мрежи АД; София 1407, БЪЛГАРИЯ, ул. Филип Кутев 1; Национален информационен телефон: 0700 11 110;

 Факс: (+359 2) 9621 724; e-mail: mrezhi@overgas.bg; www.overgas.bg

